Uredba Sveta (EGS) št. 234/79

z dne 5. februarja 1979

o postopku za prilagajanje nomenklature skupne carinske tarife, ki se uporablja za kmetijske proizvode

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,

ob upoštevanju Uredbe Sveta (EGS) št. 827/68 z dne 28. junija 1968 o skupni ureditvi trga za nekatere proizvode, navedene v Prilogi II k Pogodbi [1], kakor je bila nazadnje spremenjena z Uredbo (EGS) št. 1117/78 [2], in zlasti člena 6 Uredbe,

ob upoštevanju predloga Komisije [3],

ob upoštevanju mnenja Evropskega parlamenta [4],

ker morajo imeti proizvodi, za katere veljajo različne uvozne dajatve, ločeno poimenovanje v nomenklaturi skupne carinske tarife, da se zagotovi pravilna uporaba uvoznih dajatev; ker v ta namen večina osnovnih kmetijskih uredb določa posebna pravila za uvozne dajatve, ki niso carine;

ker je treba, zato ker takih določb ni, ustrezno dopolniti Uredbo Sveta (EGS) št. 2358/71 z dne 26. oktobra 1971 o skupni ureditvi trga za seme [5], kakor je bila nazadnje spremenjena z Uredbo (EGS) št. 1346/78 [6], in Uredbo Sveta (EGS) št. 1035/72 z dne 18. maja 1972 o skupni ureditvi trga za sadje in zelenjavo [7], kakor je bila nazadnje spremenjena z Uredbo (EGS) št. 1766/78 [8];

ker nomenklatura skupne carinske tarife temelji na nomenklaturi Sveta za carinsko sodelovanje; ker je treba nomenklaturo skupne carinske tarife prilagoditi ne samo v skladu s spremembami nomenklature Sveta za carinsko sodelovanje, ampak tudi zato, da se zagotovi skladnost besedil v različnih jezikih; kermorajo v nekaterih primerih, čeprav so prilagoditve tehnične narave in ne vplivajo na carine, take prilagoditve uvesti uredbe, ki temeljijo na členu 43 Pogodbe;

ker se nomenklatura skupne carinske tarife v več uredbah Sveta uporablja kot sredstvo za razlikovanje med različnimi kategorijami blaga in poimenovanji proizvodov;

ker spremembe nomenklature skupne carinske tarife lahko povzročijo potrebo po prilagoditvi teh uredb;

ker obstoječi postopki ne omogočajo vedno dovolj hitrega prilagajanja zadevnih uredb; ker je zaradi tehnične narave teh prilagoditev potrebno, da se po posvetovanju z Odborom za nomenklaturo skupne carinske tarife, omogoči prilagoditve v skladu s postopkom iz člena 38 Uredbe Sveta št. 136/66/EGS z dne 22. septembra 1966 o uvedbi skupne ureditve trga za olja in masti [9], kakor je bila nazadnje spremenjena z Uredbo (EGS) št. 1562/78 [10], ali ustreznimi določbami drugih uredb o skupnih ureditvah trgov za kmetijske proizvode,

SPREJEL NASLEDNJO UREDBO:

Člen 1

Naslednja določba se doda kot člen 8a Uredbe (EGS) št. 2358/71 in kot člen 22a Uredbe (EGS) št. 1035/72:

"Splošna pravila za uporabo nomenklature skupne carinske tarife in posebna pravila za njeno uporabo se uporabljajo za tarifno uvrščanje proizvodov, ki so zajeti v tej uredbi; tarifna nomenklatura, ki izhaja iz uporabe te uredbe, se prevzame v skupno carinsko tarifo."

Člen 2

1. Nomenklatura skupne carinske tarife, ki se uporablja za proizvode, zajete v skupni ureditvi trga, se po posvetovanju z Odborom za nomenklaturo skupne carinske tarife lahko prilagodi v skladu s postopkom iz člena 38 Uredbe št. 136/66/EGS in ustreznimi členi drugih uredb o skupnih ureditvah trgov, če so take prilagoditve:

- posledica spremembe nomenklature Sveta za carinsko sodelovanje ali

- nujne zaradi zagotovitve skladnosti besedil v raznih jezikih.

2. Poimenovanje proizvodov ter sklicevanje na tarifne številke in tarifne podštevilke skupne carinske tarife v uredbah Sveta se lahko prilagodi po enakem postopku, če so take prilagoditve posledica prilagoditev nomenklature skupne carinske tarife iz odstavka 1 ali posledica pravnega akta Sveta.

3. Za namene te uredbe se odbor, ustanovljen s členom 37 Uredbe št. 136/66/EGS, določi za pristojnega v zvezi s proizvodi, ki so zajeti v Uredbi (EGS) št. 827/68.

Člen 3

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 5. februarja 1979

Za Svet

Predsednik

P. Mehaignerie

[1] UL L 151, 30.6.1968, str. 16.

[2] UL L 142, 30.5.1978, str. 1.

[3] UL C 160, 6.7.1978, str. 10.

[4] UL C 239, 9.10.1978, str. 50.

[5] UL L 246, 5.11.1971, str. 1.

[6] UL L 165, 22.6.1978, str. 1.

[7] UL L 118, 20.5.1972, str. 1.

[8] UL L 204, 28.7.1978, str. 12.

[9] UL 172, 30.9.1966, str. 3025/66.

[10] UL L 185, 7.7.1978, str. 1.

--------------------------------------------------